Ego Milo, dominus de Noeriis, notum facio universis presentes litteras inspecturis quod cum contencio fuisset inter ven. virum abbatem Sancti-Germani Autissiod., ex una parte, et nobilem virum Jobertum, dominum de Venossa, ex altera, super justicia et finibus justicie ville Sancti-Germani de Rovreto, quam petebat dictus abbas subtus Venossam, a rivo de Buchen usque ad Seur de Pontigniaco in latum, et a domo leprosorum de Venossa usque ad ripariam de Senehein, in longum. Item desuper Venossam petebat eandem justiciam a rivo de Oseglo usque ad justiciam de Montegniaco, in longum, et a via que ducit de Venossa ad Monteigniacum usque ad rivum de Bouchen, in latum. Item, cum esset et alia contencio inter easdem personas super hoc quod dictus abbas in hominibus suis apud Venossam manentibus, tallias et excasuras petebat; tandem, mediantibus bonis viris inter ipsos amicabiliter talis compositio intercessit. Super contencione, vero, hominum pacificatum fuit in hunc modum: quod abbas domino Joberto omnes homines et feminas, quos tempore compositionis istius apud Venossam habebat et heredibus suis quitavit imperpetuum et donavit, salvis, tamen censibus suis et costumis; necnon et aliis redditibus in quibus dicti homines ecclesie supradicte, racione possessionum obligati tenentur; verum, tali modo facta fuit presens composicio quod decetero dictus Jobertus, nec ejus heredes homines seu feminas ecclesie Sancti-Germani sub se non poterunt retinere; et si, quos forte sub se per maritagium, vel alio modo venire contingeret, abbas predictus et successores ejus possent eos et eorum heredes sine contradictione aliqua capere, talleare, excasuras suas levare, et de eis et eorum heredibus suam plenarie facere voluntatem. Similiter, nec dominus abbas homines dicti Joberti poterit retinere. Juravit autem dominus Jobertus quod composicionem istam firmiter et fideliter observabit; et si quid juris, retroactis temporibus, vel in justicia, prout modo est limitata, vel in hominibus recipiendis habuisset, dedit imperpetuum ecclesie Beati-Germani et quittavit; promittens, insuper, per idem sacramentum justiciam sicut est limitata contra omnes homines garantire. Domina, vero, Amanjardis, mater domini Joberti, domina Bura, uxor ejus, Agnes et Sibilla, sorores ipsius, composicionem istam laudaverunt juramento interposito; renunciantes beneficio legis Julie de fundo dotali; etc. Ego, eciam, M. de Noeriis, composicionem istam quam fecit dominus Jobertus, qui terram suam de Venossa pro parte tenet a me in feodum, laudo, approbo et confirmo. Et quia ad presens proprium sigillum non habeo, ad presens proprium sigillum non habeo, ad preces et instanciam ipsius Joberti presentes litteras loco mei sigilli nobilium virorum domini Heraudi de Brena et domini Roberti de Tanleio, feci sigillorum munimine roborari; promittens de voluntate ipsius Joberti quod quamcito proprium habuero sigillum, requisitus a supradicto abbate, vel ejus successore, illud presenti pagine apponam in hujus facti testimonium et munimen. Actum, anno Domini Mº CCº XXXº IIIº, mense octobri.